Shivambu vra om verskoning ná onderonsie met joernalisFloyd Shivambu (Foto: Siphelele Dludla/ANA) Floyd Shivambu, adjunkleier van die Ekonomiese Vryheidsvegters (EFF), het om verskoning gevra vir ŉ “onderonsie” met ŉ joernalis op die parlement se perseel. Volgens die Parlementêre Persgalery-vereniging het Shivambu Netwerk24 se verslaggewer, Adrian de Kock, aangerand toe hy ŉ vraag aan hom wou stel en foto’s wou neem. Die organisasie sê hy is geskok oor die voorval en De Kock het alle reg om strafregtelike klagtes teen Shivambu aanhangig te maak. Maroela Media het vroeër berig de Kock het saam met ander joernaliste buite die parlement gewag op nuus oor die DA se tugverhoor teen Patricia de Lille. De Kock het aan Netwerk24 gesê Shivambu en nog ander mans het daar aangekom en gevra vir watter saak hulle daar is. Volgens hom het Shivambu en die ander mans skielik geëis dat hy die foto wat hy van hulle geneem het, moet verwyder. Hulle het sy toerusting probeer gryp en hom rondgepluk. Ander joernaliste het die onderonsie afgeneem. Shivambu het gesê De Kock het foto’s van hom geneem en daarop aangedring om met hom te praat terwyl hy dokumente ontvang het wat met ŉ vergadering van die parlementêre staande komitee oor finansies verband hou. Hy het nie besef hy is ŉ verslaggewer nie, het Shivambu verduidelik. “Ek was haastig om by die komiteevergadering uit te kom, en ek aanvaar dat my ongeduld met die man onvanpas was,” het Shivambu bygevoeg. “Daar was ŉ onderonsie; dit was glad nie ŉ aanval op die joernalis of mediavryheid nie. Ek is jammer oor die voorval en glo dit moes anders hanteer geword het. Ek aanvaar volle verantwoordelikheid en vra om verskoning dat ek in ŉ onderonsie betrokke geraak het met ŉ persoon wat ek later uitgevind het is ŉ joernalis. Ek sal skriftelik ŉ amptelike verskoning aanstuur, want ek glo dit moes nie gebeur het nie.” Shivambu het egter bygevoeg dat hy nie onderhoude oor die kwessie sal toestaan nie, want hy glo daar is belangriker dinge om te bespreek.